Ændringerne i oversigten over udgifter i sektion III kan ses på EUR-Lex ( http://eur-lex.europa.eu/budget/www/index-da.htm ). En engelsk udgave af ændringerne i oversigten vedlægges til orientering som et budgetbilag.

BEGRUNDELSE

1.Indledning

Formålet med forslaget til ændringsbudget (FÆB) nr. 2/2019 er at stille yderligere 100 mio. EUR i forpligtelsesbevillinger til rådighed for Horisont 2020 og Erasmus+, således som Europa-Parlamentet og Rådet vedtog i deres aftale om budgettet for 2019. Der foreslås ingen forhøjelse af betalingsbevillingerne.

2.Styrkelse af Horisont 2020 og Erasmus+

2.1. Sammenhæng

I deres endelige aftale om budgettet for 2019 blev Europa-Parlamentet og Rådet enige om "at budgettere 100 mio. EUR i et ændringsbudget i 2019 for at styrke Horisont 2020 og Erasmus+". De opfordrede Kommissionen til at "forelægge dette ændringsbudget, som ikke vil indeholde nogen andre elementer, så snart den tekniske justering af den flerårige finansielle ramme for 2020, herunder beregningen af den samlede margen for forpligtelser, er fuldført i foråret 2019."

Da den tekniske justering nu er vedtaget, foreslår Kommissionen at ændre budgettet for 2019 for at tage hensyn til ovennævnte aftale.

2.2. Styrkelse af Horisont 2020

Inden for rammerne af Horisont 2020, EU's flagskibsprogram til støtte af forskning og innovation, blev der opstillet et ambitiøst mål for dets bidrag til EU's klimamål. Selv om udgifterne i forbindelse med klimaændringer er steget betydeligt i forhold til det 7. rammeprogram for forskning og innovation 2007-2013, bør specifikke foranstaltninger fremmes med henblik på at nærme sig målet om at afsætte 35 % af det samlede budget for Horisont 2020 til klimarelaterede forskningsaktiviteter. Det foreslås derfor, at der afsættes yderligere 80 mio. EUR til aktiviteter og projekter på dette område, og mere specifikt til transportrelateret forskning og til fremtidige og opdukkende teknologier inden for rammerne af Det Europæiske Innovationsråds pilotprojekt:

-Kommissionen foreslår, at der afsættes yderligere 34,6 mio. EUR til Horisont 2020 på budgetkonto 08 02 03 04 — Udvikling af et europæisk transportsystem, som

er ressourceeffektivt, miljøvenligt, sikkert og problemfrit for at styrke 2019-foranstaltningerne til bekæmpelse af klimaændringer, navnlig fremme af batterier, grønne køretøjer og grønnere luftfart

-Kommissionen foreslår, at der afsættes yderligere 45,4 mio. EUR til Horisont 2020 på budgetkonto 08 02 01 02 — Styrkelse af forskning i fremtidige og

opdukkende teknologier med henblik på at øge beløbet til emnerne "Gennembrud i energiproduktion med nulemission med henblik på fuldstændig dekarbonisering" og "Energi- og klimarelaterede teknologier". Foranstaltningen vil hovedsagelig støtte den tværfaglige udforskning af nye veje til en ren, kompakt og billig elproduktion, som er målrettet enkeltstående, mobile eller bærbare anvendelser i specifikke sammenhænge. Inden for rammerne af foranstaltningen udvælges projekter, der kan bane vejen for helt nye, fuldstændig dekarboniserede teknologier som et middel til at begrænse energisektorens indvirkning på klimaændringerne.

2.3. Styrkelse af Erasmus+

Erasmus+ er EU's program til støtte for uddannelse, ungdom og idræt i Europa. Programmet vil give mere end fire mio. europæere mulighed for at studere, uddanne sig og få erfaring i udlandet i perioden 2014-2020.

Kommissionen foreslår, at der afsættes yderligere 20 mio. EUR til Eramus+ på budgetkonto 15 02 01 01 — Fremme af topkvalitet og samarbejde inden for uddannelses- og erhvervsuddannelsesområdet i Europa og af dets relevans for arbejdsmarkedet. Med tildelingen øges EU's finansieringsstøtte til programmets vigtige mobilitetsaktiviteter, navnlig inden for videregående uddannelse og erhvervsrettet uddannelse samt til erhvervsekspertisecentre. Tildelingen vil også fremme de europæiske universiteter, en foranstaltning der er blevet udviklet for nylig inden for rammerne af et europæisk uddannelsesområde senest i 2025.

2.4. Finansiering

I betragtning af den manglende margen under loftet for forpligtelser under udgiftsområde 1a Konkurrenceevne for vækst og beskæftigelse på det almindelige budget for 2019 vil forhøjelsen af forpligtelsesbevillingerne til Horisont 2020 og Erasmus+ blive finansieret over den samlede margen for forpligtelser.

Kommissionen er af den opfattelse, at det på nuværende tidspunkt ikke er nødvendigt at forhøje betalingsbevillingerne til disse to programmer på budgettet for 2019.





3.Sammenfattende oversigt opdelt efter udgiftsområde i den flerårige finansielle ramme